CELEX: 52020PC0439
Language: lv
Date: 2020-08-24
Title: Priekšlikums PADOMES ĪSTENOŠANAS LĒMUMS, ar ko Rumānijai saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma

EIROPAS KOMISIJA
            Briselē, 24.8.2020
            COM(2020) 439 final
            2020/0211(NLE)
            Priekšlikums
            PADOMES ĪSTENOŠANAS LĒMUMS,
            ar ko Rumānijai saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Padomes Regulā (ES) 2020/672 (“SURE regula”) ir noteikts tiesiskais regulējums Savienības finansiālās palīdzības sniegšanai dalībvalstīm, kurās ir vai kurām draud nopietni ekonomikas traucējumi, ko izraisījis Covid-19 uzliesmojums. Atbalsts saskaņā ar SURE galvenokārt paredzēts, lai finansētu saīsināta darba laika shēmas vai līdzīgus pasākumus, kuru mērķis ir aizsargāt darba ņēmējus un pašnodarbinātas personas un tādējādi samazināt bezdarbu un ienākumu zudumu, un kā papildu finansējums dažiem ar veselību saistītiem pasākumiem, jo īpaši darba vietā.
            
            
               Rumānija 2020. gada 7. augustā lūdza Savienības finansiālo palīdzību saskaņā ar SURE regulu. Saskaņā ar SURE regulas 6. panta 2. punktu Komisija ir apspriedusies ar Rumānijas iestādēm, lai pārbaudītu, vai pēkšņi un būtiski pieaug faktiskie un plānotie publiskie izdevumi, kas radušies, reaģējot uz Covid-19 pandēmiju, un ir tieši saistīti ar Rumānijas saīsinātā darba laika shēmām un līdzīgiem pasākumiem, kā arī ar veselības aizsardzības pasākumiem. Tas jo īpaši attiecas uz:
            
            
               1)pabalstu tādu darba devēju darbiniekiem, kuri samazina vai uz laiku pārtrauc darbību Covid-19 uzliesmojuma seku dēļ. Pabalsta maksimālais apmērs ārkārtas stāvokļa laikā ir 75 % no pamatalgas (bet ne vairāk kā 75 % no tautsaimniecības vidējās bruto algas);
            
            
               2)pabalstu personām, kuru darba līgums ir apturēts vismaz uz 15 dienām ārkārtas vai trauksmes stāvokļa laikā, ar nosacījumu, ka viņu darba attiecības saglabājas līdz 2020. gada 31. decembrim. Pabalsts ir 41,5 % no darbinieka bruto pamatalgas (bet ne vairāk kā 41,5 % no tautsaimniecības vidējās bruto algas); 
            
            
               3)saīsināta darba laika shēmu, saskaņā ar kuru ārkārtas vai trauksmes stāvokļa izraisītas īslaicīgas aktivitātes samazināšanās gadījumā darba devējam ir iespēja samazināt darbinieku darba laiku līdz pat 50 %. Darba laika samazinājuma laikā attiecīgie darbinieki saņem kompensāciju 75 % apmērā no starpības starp bruto algu par parasto darba laiku un faktisko algu;
            
            
               4)diviem pasākumiem pašnodarbinātām personām un brīvajām profesijām: tiem, kuri pilnībā pārtrauca darbu Covid-19 uzliesmojuma seku dēļ, valsts nodrošina pabalstu 75 % apmērā no to vidējās bruto algas. Tiem, kuri samazina savu darba laiku, valsts nodrošina pabalstu līdz 41,5 % apmērā no viņu vidējās bruto algas;
            
            
               5)pasākumu, ar ko paredz atbalsta pabalstu 35 % apmērā no atalgojuma par darba dienu, maksimāli uz 3 mēnešiem, dienas strādniekiem, kuri pārtrauc strādāt sakarā ar uzņēmējdarbības pārtraukšanu Covid-19 uzliesmojuma seku dēļ;
            
            
               6)piemaksu par papildu darbu darbiniekiem Valsts sabiedrības veselības institūta specializētajās struktūrās, apgabala sabiedrības veselības direktorātos un/vai Bukarestes sabiedrības veselības direktorātā, kas darbojas, lai koordinētu un īstenotu pasākumus tādu notikumu novēršanai un ierobežošanai, kurus PVO inficēšanās ar Covid-19 rezultātā ir pasludinājusi par pasaules mēroga ārkārtas situāciju sabiedrības veselības jomā. Pasākums paredz pabalstu 75 % apmērā no pamatalgas par stundām, kas nostrādātas papildus parastajam darba laikam, un 100 % apmērā no pamatalgas par stundām, kas nostrādātas nedēļas nogalēs, svētku dienās un citās dienās, kas netiek uzskatītas par darba dienām; 
            
            
               7)piemaksu par bērnu aprūpi valsts aizsardzības sistēmas, brīvības atņemšanas iestāžu, sabiedrības veselības nodaļu darbiniekiem un citu kategoriju darbiniekiem, kas noteiktas ar ministrijas rīkojumiem. Pabalsts ir saistīts ar priekšnosacījumu, ka otrs vecāks negūst labumu no alternatīvām tiesībām, kas vecākiem piešķir brīvdienas bērnu uzraudzībai, ja uz laiku tiek slēgtas izglītības iestādes; 
            
            
               8)piemaksu par īpaši bīstamiem apstākļiem līdz 30 % apmērā no algas medicīnas personālam, kas piedalās medicīniskās darbībās pret Covid-19.
            
            
               Rumānija sniedza Komisijai attiecīgo informāciju. 
            
            
               Ņemot vērā pieejamos pierādījumus, Komisija ierosina Padomei pieņemt īstenošanas lēmumu par finansiālas palīdzības piešķiršanu Rumānijai saskaņā ar SURE regulu, lai atbalstītu minētos pasākumus.
            
            
               •Saskanība ar esošajiem rīcībpolitikas noteikumiem konkrētajā rīcībpolitikas jomā
            
            
               Šis priekšlikums pilnībā atbilst Padomes Regulai (ES) 2020/672, saskaņā ar kuru priekšlikums ir iesniegts.
            
            
               Šis priekšlikums papildina citu Savienības tiesību instrumentu, ar ko sniedz atbalstu dalībvalstīm ārkārtas situācijās, proti, Padomes Regulu (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu (ESSF) (“Regula (EK) Nr. 2012/2002”). Eiropas Parlamenta un Padomes Regula (ES) 2020/461, ar ko groza minēto instrumentu, lai paplašinātu tā tvērumu, iekļaujot tajā nozīmīgas ārkārtas situācijas sabiedrības veselības jomā un nosakot konkrētas darbības, par kurām var saņemt finansējumu, tika pieņemta 30. martā. 
            
            
               •Saskanība ar citām Savienības rīcībpolitikām
            
         
         
            
               Priekšlikums ir daļa no to pasākumu klāsta, kuri izstrādāti, reaģējot uz pašreizējo Covid-19 pandēmiju, piemēram, Investīciju iniciatīva reaģēšanai uz koronavīrusu, un tas papildina citus instrumentus, kas atbalsta nodarbinātību, piemēram, Eiropas Sociālo fondu un Eiropas Stratēģisko investīciju fondu (ESIF)/programmu InvestEU. Izmantojot aizņēmumus un aizdevumus šajā konkrētajā Covid-19 uzliesmojuma gadījumā, lai atbalstītu dalībvalstis, šis priekšlikums kalpo par otro aizsardzības līniju, lai finansētu saīsināta darba laika shēmas un līdzīgus pasākumus, palīdzot aizsargāt darbvietas un līdz ar to darbiniekus un pašnodarbinātās personas pret bezdarba risku. 
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Šā instrumenta juridiskais pamats ir Padomes Regula (ES) 2020/672.  
            
            
               •Subsidiaritāte (neekskluzīvas kompetences gadījumā) 
            
            
               Priekšlikumu pieņem pēc dalībvalsts lūguma, un tas apliecina Eiropas solidaritāti, sniedzot Savienības finansiālo palīdzību pagaidu aizdevumu veidā dalībvalstij, kuru skāris Covid-19 uzliesmojums. Šī finansiālā palīdzība kā otrā aizsardzības līnija palīdz pagaidu kārtā finansēt valdību palielinātos publiskos izdevumus saīsināta darba laika shēmu un līdzīgu pasākumu jomā, lai palīdzētu tām aizsargāt darbvietas un līdz ar to darbiniekus un pašnodarbinātās personas pret bezdarba un ienākumu zaudēšanas risku.
            
            
               Šāds atbalsts palīdzēs skartajiem iedzīvotājiem un mazinās pašreizējās Covid-19 krīzes tiešo sociālo un ekonomisko ietekmi. 
            
            
               •Proporcionalitāte
            
            
               Priekšlikums ir saskaņā ar proporcionalitātes principu. Tas nepārsniedz instrumenta mērķu sasniegšanai nepieciešamo. 
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Tā kā priekšlikums ir sagatavots steidzami, lai Padome to varētu pieņemt savlaicīgi, apspriešanās ar ieinteresētajām personām nav notikusi.
            
            
               •Ietekmes novērtējums
            
            
               Priekšlikuma steidzamības dēļ ietekmes novērtējums nav veikts.
            
            
               4.IETEKME UZ BUDŽETU
            
            
               Komisijai vajadzētu būt iespējai slēgt līgumus par aizņēmumiem finanšu tirgos, lai tos tālāk aizdotu dalībvalstij, kas lūdz finansiālu palīdzību saskaņā ar SURE instrumentu. 
            
            
               Papildus dalībvalstu garantiju sniegšanai regulējumā ir iestrādāti arī citi aizsardzības pasākumi, lai nodrošinātu shēmas finansiālo stabilitāti:
            
            
               ·stingra un piesardzīga pieeja finanšu pārvaldībai;
            
            
               ·aizdevumu portfeļa izveide, kas ierobežo koncentrācijas risku, ikgadējos riska darījumus un pārmērīgus riska darījumus atsevišķās dalībvalstīs, vienlaikus nodrošinot pietiekamus resursus tām dalībvalstīm, kurām tas visvairāk nepieciešams, un
            
            
               ·iespējas refinansēt parādu.
            
         
         
            
               2020/0211 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Rumānijai saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma
                  1
               , un jo īpaši tās 6. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Rumānija 2020. gada 7. augustā lūdza Savienības finansiālo palīdzību, lai papildinātu valsts centienus novērst Covid-19 uzliesmojuma ietekmi un tā sociālekonomiskās sekas darba ņēmējiem. 
            
            
               (2)Paredzams, ka Covid-19 uzliesmojums un Rumānijas īstenotie ārkārtas pasākumi slimības uzliesmojuma un tā sociālekonomiskās un ar veselību saistītās ietekmes ierobežošanai dramatiski ietekmēs publiskās finanses. Saskaņā ar Komisijas 2020. gada pavasara prognozi bija sagaidāms, ka Rumānijas vispārējās valdības budžeta deficīts un parāds līdz 2020. gada beigām būs attiecīgi 9,2 % un 46,2 % no iekšzemes kopprodukta (IKP). Saskaņā ar Komisijas 2020. gada vasaras starpposma prognozi tiek prognozēts, ka Rumānijas IKP 2020. gadā samazināsies par 6,0 %. 
            
            
               (3)Covid-19 uzliesmojums ir imobilizējis būtisku darbaspēka daļu Rumānijā. Tas ir izraisījis pēkšņu un būtisku Rumānijas publisko izdevumu pieaugumu saistībā ar saīsināta darba laika shēmām un līdzīgiem pasākumiem, kā arī ar veselību saistītiem pasākumiem, kā izklāstīts 4.–11. apsvērumā. 
            
            
               (4)“Valdības ārkārtas rīkojums Nr. 30/2020
                  2
               ”, kas minēts Rumānijas 2020. gada 7. augusta pieprasījumā, nodrošina pabalstu tādu darba devēju darbiniekiem, kuri samazina vai uz laiku pārtrauc savu darbību Covid-19 uzliesmojuma seku dēļ. Pabalsta maksimālais apmērs ārkārtas stāvokļa laikā ir 75 % no pamatalgas (bet ne vairāk kā 75 % no tautsaimniecības vidējās bruto algas).
            
            
               (5)Ar “Valdības ārkārtas rīkojumu Nr. 92/2020
                  3
               ”, kas minēts Rumānijas 2020. gada 7. augusta pieprasījumā, ieviesa pabalstu personām, kuru darba līgums ir apturēts vismaz uz 15 dienām ārkārtas vai trauksmes stāvokļa laikā, ar nosacījumu, ka viņu darba attiecības saglabājas līdz 2020. gada 31. decembrim. Pabalsts ir 41,5 % no darbinieka bruto pamatalgas (bet ne vairāk kā 41,5 % no tautsaimniecības vidējās bruto algas). 
            
            
               (6)Ar “Valdības ārkārtas rīkojumu Nr. 132/2020
                  4
               ” ieviesa saīsināta darba laika shēmu, saskaņā ar kuru ārkārtas vai trauksmes stāvokļa izraisītas īslaicīgas aktivitātes samazināšanās gadījumā darba devējam ir iespēja samazināt darbinieku darba laiku līdz pat 50 %. Darba laika samazinājuma laikā attiecīgie darbinieki saņem kompensāciju 75 % apmērā no starpības starp bruto algu par parasto darba laiku un faktisko algu.
            
            
               (7)Tika ieviesti divi pasākumi pašnodarbinātām personām un brīvajām profesijām. Tiem, kuri pilnībā pārtrauca darbu Covid-19 uzliesmojuma seku dēļ, valsts nodrošina pabalstu 75 % apmērā no to vidējās bruto algas
                  5
               . Tiem, kuri samazina savu darba laiku, valsts nodrošina pabalstu līdz 41,5 % apmērā no to vidējās bruto algas;
            
            
               (8)Attiecībā uz dienas strādniekiem, kuri pārtrauc strādāt sakarā ar uzņēmējdarbības pārtraukšanu Covid-19 uzliesmojuma seku dēļ, iestādes ieviesa pasākumu, kas paredz atbalsta pabalstu 35 % apmērā no attiecīgā atalgojuma par darba dienu uz laiku, kas nepārsniedz 3 mēnešus.
            
            
               (9)“Valdības ārkārtas rīkojums Nr. 11/2020
                  6
               ”, kas minēts Rumānijas 2020. gada 7. augusta pieprasījumā, paredz piemaksu par papildu darbu darbiniekiem Valsts sabiedrības veselības institūta specializētajās struktūrās, apgabala sabiedrības veselības direktorātos un/vai Bukarestes sabiedrības veselības direktorātā, kas darbojas, lai koordinētu un īstenotu pasākumus tādu notikumu novēršanai un ierobežošanai, kurus PVO inficēšanās ar Covid-19 rezultātā ir pasludinājusi par pasaules mēroga ārkārtas situāciju sabiedrības veselības jomā. Pasākums paredz pabalstu 75 % apmērā no pamatalgas par stundām, kas nostrādātas papildus parastajam darba laikam, un 100 % apmērā no pamatalgas par stundām, kas nostrādātas nedēļas nogalēs, svētku dienās un citās dienās, kas netiek uzskatītas par darba dienām. Šo pasākumu var uzskatīt par pasākumu, kas saistīts ar veselību, kā minēts Regulā (ES) 2020/672.
            
            
               (10)Iestādes ir īstenojušas piemaksu par bērnu aprūpi valsts aizsardzības sistēmas, brīvības atņemšanas iestāžu, sabiedrības veselības nodaļu darbiniekiem un citu kategoriju, kas noteiktas ar ministrijas rīkojumiem, darbiniekiem. Pabalsts ir saistīts ar priekšnosacījumu, ka otrs vecāks negūst labumu no alternatīvām tiesībām, kas vecākiem piešķir brīvdienas bērnu uzraudzībai, ja uz laiku tiek slēgtas izglītības iestādes. Šo pasākumu var uzskatīt par pasākumu, kas ir līdzīgs saīsināta darba laika shēmām, kā minēts Regulā (ES) 2020/672, jo tas nodrošina ienākumu atbalstu darbiniekiem, kas palīdzēs segt bērnu aprūpes izmaksas skolu slēgšanas laikā un tādējādi palīdz vecākiem turpināt strādāt, novēršot apdraudējumu darba attiecībām. 
            
            
               (11)Visbeidzot, ar “Likumu Nr. 56/2020”
                  7
               , kas minēts Rumānijas 2020. gada 7. augusta pieprasījumā, ieviesa piemaksu par īpaši bīstamiem apstākļiem līdz 30 % apmērā no algas medicīnas personālam, kas piedalās medicīniskās darbībās pret Covid-19.
            
         
         
            
               (12)Rumānija atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Rumānija ir sniegusi Komisijai attiecīgus pierādījumus, ka, sākot ar 2020. gada 1. februāri, faktiskie un plānotie publiskie izdevumi ir palielinājušies par 4 370 779 006 EUR saistībā ar palielinātām summām, kas tieši saistītas ar tehniskajiem bezdarbnieka pabalstiem darbiniekiem un citām kategorijām, kas nav darbinieki, pabalstu atjaunotajiem darbiniekiem un citām kategorijām, kas nav darbinieki, gaidāmo saīsināta darba laika shēmu, atbalsta pabalstu dienas strādniekiem un bērnu aprūpes piemaksu konkrētiem darbiniekiem. Tas ir pēkšņs un būtisks pieaugums, jo tas ir saistīts ar jaunu pasākumu ieviešanu, kuri aptver ievērojamu Rumānijas uzņēmumu un darbaspēka daļu. Rumānija plāno finansēt 271 534 419 EUR no palielinātās izdevumu summas, izmantojot Savienības fondus. 
            
            
               (13)Komisija saskaņā ar Regulas (ES) 2020/672 6. pantu ir apspriedusies ar Rumāniju un pārbaudījusi faktisko un plānoto publisko izdevumu pēkšņo un būtisko pieaugumu, kas tieši saistīts ar saīsināta darba laika shēmām un līdzīgiem pasākumiem, kā arī ar attiecīgo ar veselību saistīto pasākumu ieviešanu Covid-19 uzliesmojuma sakarā, kā minēts 2020. gada 7. augusta pieprasījumā.
            
            
               (14)Tādēļ būtu jāsniedz finansiāla palīdzība, lai palīdzētu Rumānijai novērst Covid-19 uzliesmojuma izraisīto smago ekonomisko traucējumu sociālekonomiskās sekas.
            
            
               (15)Šim lēmumam nebūtu jāskar to procedūru iznākums, kas var tikt veiktas saistībā ar iekšējā tirgus darbības traucējumiem, jo īpaši saskaņā ar LESD 107. un 108. pantu. Tas neatbrīvo dalībvalstis no prasības saskaņā ar LESD 108. pantu ziņot Komisijai par potenciālajiem valsts atbalsta gadījumiem.
            
            
               (16)Rumānijai būtu regulāri jāinformē Komisija par plānoto publisko izdevumu izpildi, lai Komisija varētu novērtēt, cik lielā mērā Rumānija ir izpildījusi minētos izdevumus.
            
            
               (17)Lēmums par finansiālās palīdzības sniegšanu ir pieņemts, ņemot vērā Rumānijas esošās un gaidāmās vajadzības, kā arī finansiālās palīdzības pieprasījumus saskaņā ar Regulu (ES) 2020/672, ko jau ir iesniegušas vai plāno iesniegt citas dalībvalstis, vienlaikus piemērojot vienlīdzīgas attieksmes, solidaritātes, samērīguma un pārredzamības principus,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Rumānija atbilst Regulas (ES) 2020/672 3. pantā izklāstītajiem nosacījumiem.  
            
            
               2. pants
            
            
               1.Savienība piešķir Rumānijai aizdevumu, kura maksimālais apjoms ir 4 099 244 587 EUR. Maksimālais vidējais aizdevuma atmaksas termiņš ir 15 gadi.
            
            
               2.Ar šo lēmumu piešķirtās finansiālās palīdzības pieejamības periods ir 18 mēneši, sākot no pirmās dienas pēc šā lēmuma stāšanās spēkā. 
            
            
               3.Komisija piešķir Savienības finansiālo palīdzību Rumānijai ne vairāk kā astoņās daļās. Vienu daļu var izmaksāt vienā vai vairākos maksājumos. Pirmās daļas maksājumu dzēšanas termiņi var būt ilgāki nekā maksimālais vidējais dzēšanas termiņš, kas minēts 1. punktā. Šādos gadījumos turpmāko maksājumu dzēšanas termiņus nosaka tā, lai maksimālais vidējais dzēšanas termiņš, kas minēts 1. punktā, ir ievērots, tiklīdz visas daļas ir izmaksātas. 
            
            
               4.Pirmo daļu izmaksā pēc tam, kad stājies spēkā aizdevuma līgums, kas paredzēts Regulas (ES) 2020/672 8. panta 2. punktā. 
            
            
               5.Rumānija sedz Savienības finansējuma izmaksas, kas minētas Regulas (ES) 2020/672 4. pantā, par katru daļu un visas Savienības maksas, izmaksas un izdevumus, kas izriet no finansējuma. 
            
            
               6.Komisija lemj par daļu apmēru un izmaksāšanu, kā arī par maksājumu apmēru. 
            
            
               3. pants 
            
            
               1. Rumānija var finansēt šādus pasākumus: 
            
            
               1)tehnisko bezdarbnieka pabalstu tādu darba devēju darbiniekiem, kuri samazina vai uz laiku pārtrauc savu darbību, kā paredzēts Valdības ārkārtas rīkojuma Nr. 30/2020 11. pantā;
            
            
               2)pabalstu, ko piemēro personām, kuru darba līgums ir apturēts, kā paredzēts Valdības ārkārtas rīkojuma Nr. 92/2020 1. pantā; 
            
         
         
            
               3)saīsināta darba laika shēmu, kā paredzēts Valdības ārkārtas rīkojuma Nr. 132/2020 1. pantā;
            
            
               4)pabalstu, kas ir līdzīgs a) apakšpunktā minētajam pabalstam attiecībā uz kategorijām, kas nav darbinieki, tostarp pašnodarbinātām personām un brīvajām profesijām, kā paredzēts Valdības ārkārtas rīkojuma Nr. 30/2020 15. pantā;
            
            
               5)pabalstu, kas paredzēts Likumā Nr. 6/2020 par valsts sociālās apdrošināšanas budžetu 2020. gadam attiecībā uz citām kategorijām, kas nav darbinieki (tostarp pašnodarbinātām personām un brīvajām profesijām), kā paredzēts Valdības ārkārtas rīkojuma Nr. 132/2020 3. pantā;
            
            
               6)atbalsta pabalstu dienas strādniekiem, kā paredzēts Valdības ārkārtas rīkojuma Nr. 132/2020 4. pantā;
            
            
               7)piemaksu par papildu darbu darbiniekiem Valsts sabiedrības veselības institūta specializētajās struktūrās, apgabala sabiedrības veselības direktorātos un/vai Bukarestes sabiedrības veselības direktorātā, kā paredzēts Valdības ārkārtas rīkojuma Nr. 11/2020 8. panta 6. punktā;
            
            
               8)piemaksu par bērnu aprūpi, ko piešķir valsts aizsardzības sistēmas, brīvības atņemšanas iestāžu, sabiedrības veselības nodaļu darbiniekiem un citu kategoriju, kas noteiktas ar ministrijas rīkojumiem, darbiniekiem, kā paredzēts Valdības ārkārtas rīkojuma Nr. 30/2020 1. panta 6. punktā;
            
            
               9)piemaksu par īpaši bīstamiem apstākļiem, ko piešķir, atzīstot medicīnas darbinieku nopelnus, kā paredzēts Likuma Nr. 56/2020 7. pantā.
            
            
               4. pants
            
            
               Rumānija informē Komisiju līdz [DATUMS: 6 mēneši pēc šā lēmuma publicēšanas dienas] un pēc tam ik pēc 6 mēnešiem par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti.
            
            
               5. pants
            
            
               Šis lēmums ir adresēts Rumānijai.
            
            
               6. pants
            
            
               Šo lēmumu publicē Eiropas Savienības Oficiālajā Vēstnesī. 
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 159, 20.5.2020., 1. lpp.
               
               
                  
                     (2)
                  
                        Publicēts Oficiālajā pārskatā Nr. 231, 2020. gada 21. marts.
               
               
                  
                     (3)
                  
                        Publicēts Oficiālajā pārskatā Nr. 459, 2020. gada 29. maijs.
               
               
                  
                     (4)
                  
                        Publicēts Oficiālajā pārskatā Nr. 720, 2020. gada 10. augusts.
               
               
                  
                     (5)
                  
                        Kā noteikts Likumā Nr. 6/2020 “Valsts sociālās apdrošināšanas budžets 2020. gadam”.
               
               
                  
                     (6)
                  
                        Publicēts Oficiālajā pārskatā Nr. 102, 2020. gada 11. februāris.
               
               
                  
                     (7)
                  
                        Publicēts Oficiālajā pārskatā Nr. 402, 2020. gada 15. maijs.